Bedroefde ouers vra reg op begrafnis ná dood van ongebore baba(Argieffoto: pixabay) Die organisasie Voice of the Unborn Baby het Donderdag in die hooggeregshof in Pretoria aangevoer ouers van kinders wat voor 26 weke in die baarmoeder sterf, se waardigheid word aangetas wanneer die oorskot van dié ongebore babas as mediese afval vernietig word. Ingevolge die Wet op die Registrasie van Geboortes en Sterftes word ŉ baba wat voor 26 weke in die baarmoeder sterf, as mediese afval beskou en gevolglik verbrand. Ná 26 weke kan ouers hul kind se oorskot wettig ontvang en begrawe, sou hulle dit verkies. Adv. Donrich Thaldar, namens die aansoekers, het gevra waarom – as Suid-Afrikaners in ŉ goedhartige en medelydende samelewing leef – bedroefde ouers nie toegelaat mag word om hul baba te begrawe nie. “Daar is bloot geen rede vir dié verbod nie,” het Thaldar aan regter Nomonde Mngqibisa-Thusi gesê. In die aansoek word daar nie vir enige regte vir die fetus gevra nie, maar wél vir ouers wat die emosionele letsels van ŉ miskraam moet verwerk. “Hulle ervaar groot emosionele en sielkundige trauma en baie van hulle wil die oorskot begrawe,” het Thaldar gesê. Hy het aangevoer dit is uiters kwetsend as die kind, waarna ouers uitgesien het en in wie hulle reeds voor geboorte emosioneel belê het, onseremonieel verbrand en as afval behandel word. Thaldar het ook aangevoer volgens kenners kan ŉ begrafnis baie doen om treurende ouers te help om die verlies van hul baba te verwerk. Die proses kan ŉ positiewe en helende uitwerking hê. Hy het gesê daar is geen behoefte om inbreuk te maak op vroue wat kies om ŉ swangerskap te beëindig se reg op privaatheid of keuses nie. Hy het gesê ŉ vrou kan kies om nie die oorskot te ontvang nie, maar dat dié reg nie ouers wat dit wil hê, ontneem mag word nie. Die ministers van onderskeidelik gesondheid en binnelandse sake, as respondente, staan die aansoek teen en voer in hofstukke aan wanneer ŉ miskraam plaasvind, of daar geen vooruitsig op lewensvatbaarheid is nie (dus voor 26 weke), daar nie ŉ konsep soos “diep bedroefde ouers kan wees nie, net ‘voornemende ouers’.” Hulle voer ook aan net omdat ouers emosioneel en sielkundig ly na dié verlies aan ŉ verwagte kind, dit nie beteken dat daar enige skendig van hul grondwetlike regte is nie. Sonja Smith, besturende direkteur van die gelyknamige begrafnisgroep, is een van die oorspronklike dryfvere agter die aansoek. Die ministers voer aan dit is te betwyfel dat sy in die belang van lede van Voice of the Unborn Baby, waarvan sy ook ŉ medestigter is, optree. Die respondente betwis ook die argument dat die saak in die openbare belang gebring word. Hulle sê Smith het ŉ groot finansiële belang, sou die hof die aansoek toestaan. Die organisasies Cause for Justice, Women’s Legal Centre Trust en Wish Associates is vriende van die hof in die saak. Women’s Legal Centre Trust en Wish Associates voer onder meer aan sou die aansoek toegestaan word, dit toegang tot veilige aborsies kan beperk. Die organisasies sê ook dit gaan ŉ groter las plaas op instellings wat aborsies doen, omdat oorskot geïdentifiseer, eenkant gehou en geberg sal moet word. Hulle sê dit is ŉ gespesialiseerde en dikwels ingewikkelde proses. Cause for Justice steun die aansoek. Die organisasie voer onder meer aan dit is nie net ouers nie, maar die breër samelewing, wat ŉ belang daarby het dat die liggame van ongeborebabas met respek behandel word. “Deur dit te doen beskerm en koester ons die belang van menslike waardigheid.” Die saak duur voort.